
Latvijas Nacionālās aizsardzības akadēmijas darbības noteikumi
Izdoti saskaņā ar  Augstskolu likuma
7. panta 2.1 daļas 1. un 2. punktu,
14.1 panta septiņpadsmito daļu un
14.2 panta otro daļu
 
· 1. Noteikumi nosaka:
· 1.1. Latvijas Nacionālās aizsardzības akadēmijas (turpmāk – akadēmija) un tās pārvaldes institūciju – akadēmijas padomes, senāta, rektora un akadēmiskās šķīrējtiesas – kompetenci, ciktāl tā atšķiras no Augstskolu likumā noteiktās;
· 1.2. akadēmijas padomes izveides principus un darbību;
· 1.3. akadēmijas rektora iecelšanas, apstiprināšanas un atbrīvošanas kārtību, kā arī prasības rektora kvalifikācijai;
· 1.4. kārtību studējošo skaita noteikšanai, studējošo un akadēmiskā personāla komplektēšanai, prasības akadēmiskā personāla kvalifikācijai, kā arī atalgojuma noteikšanas kārtību akadēmiskajam personālam, kas nav profesionālā dienesta karavīri;
· 1.5. ierobežojumus studējošo un studējošo pašpārvaldes tiesībām;
· 1.6. studiju līgumu slēgšanas kārtību;
· 1.7. kārtību, kādā veic studiju programmu ekspertīzi pirms apstiprināšanas;
· 1.8. akadēmijas izdoto administratīvo aktu vai faktiskās rīcības apstrīdēšanas kārtību;
· 1.9. akadēmijas un studējošo pašpārvaldes finansēšanas kārtību.
· 2. Akadēmijas padome:
· 2.1. pieņem akadēmijas satversmi un tās grozījumus un virza tos apstiprināšanai Ministru kabinetā;
· 2.2. nosaka vadlīnijas akadēmijas attīstības stratēģijas sagatavošanai, apstiprina akadēmijas attīstības stratēģiju un pārrauga tās ieviešanu;
· 2.3. uzrauga akadēmijas studiju kvalitātes nodrošināšanas sistēmas darbību un sniedz priekšlikumus studiju kvalitātes pilnveidošanai;
· 2.4. piedalās rektora sagatavotā ikgadējā pārskata par augstskolas darbību apspriešanā un iepazītas ar studiju programmu pašvērtējuma ziņojumiem;
· 2.5. pieņem savu darbības nolikumu un grozījumus tajā un iesniedz tos apstiprināšanai aizsardzības ministram;
· 2.6. apstiprina senāta un akadēmiskās šķīrējtiesas darbības nolikumu un grozījumus tajā.
· 3. Akadēmijas padomi veido septiņi locekļi, no kuriem četri ir Nacionālo bruņoto spēku pārstāvji, divi ir Aizsardzības ministrijas pārstāvji un viens – akadēmijas pārstāvis. Aizsardzības ministrs nosaka padomes sastāvu, kā arī apstiprina padomes darbības nolikumu un grozījumus tajā.
· 4. Aizsardzības ministrs no padomes locekļu vidus norīko akadēmijas padomes priekšsēdētāju. Padomes priekšsēdētājs sasauc akadēmijas padomes sēdes pēc nepieciešamības, bet ne retāk kā reizi gadā.
· 5. Akadēmijas senāts apstiprina tikai kārtību un noteikumus, kuri regulē akadēmiskos un zinātniskos jautājumus.
· 6. Rektora amata kandidātu izvirza Nacionālo bruņoto spēku komandieris. Nacionālo bruņoto spēku komandiera izvirzītā kandidāta atbilstību amatam noteiktajām prasībām izvērtē aizsardzības ministra izveidota Augstākā atestācijas komisija.
· 7. Rektoru apstiprina amatā uz četriem gadiem un atbrīvo no amata Ministru kabinets pēc aizsardzības ministra priekšlikuma.
· 8. Par akadēmijas rektoru var apstiprināt profesionālā dienesta karavīru (turpmāk – karavīrs), kuram ir piešķirta vismaz pulkvežleitnanta dienesta pakāpe un ir vismaz maģistra grāds.
· 9. Akadēmijas akadēmiskā šķīrējtiesa izskata tikai Augstskolu likuma 10. panta pirmās daļas 1. punktā noteiktos jautājumus. Akadēmiskās šķīrējtiesas locekļus no akadēmiskā personāla vidus ievēlē akadēmijas senāts, studējošo pārstāvjus – studējošo pašpārvalde.
· 10. Studējošo skaitu vidējā termiņā plāno Aizsardzības ministrija, bet katram mācību gadam nosaka Nacionālo bruņoto spēku komandieris.
· 11. Akadēmijā studējošos, kuri nosūtīti iegūt izglītību, komplektē no:
· 11.1. karavīriem vai zemessargiem, maģistra studiju programmā – arī ārvalstu personām, kuras paguvušas vai apgūst vecākā štāba virsnieka kursu vai citu tam pielīdzinātu kursu;
· 11.2. Aizsardzības ministrijas vai tās padotībā esošas iestādes amatpersonām (darbiniekiem) pēc saskaņošanas ar aizsardzības ministru;
· 11.3. citu augstskolu studentiem atbilstoši akadēmijas starpaugstskolu un starptautiskās sadarbības plāniem;
· 11.4. citām personām, pamatojoties uz noslēgtu starpresoru vai starptautisku vienošanos.
· 12. Akadēmijā studējošie izglītību iegūst par valsts budžeta līdzekļiem.
· 13. Ar karavīriem un zemessargiem pirms studiju uzsākšanas akadēmijā slēdz līgumu par mācībām atbilstoši Ministru kabineta noteiktajai kārtībai, kādā karavīru vai zemessargu nosūta uz izglītības iestādi, ar citām personām – studiju līgumu.
· 14. Akadēmisko personālu akadēmijā komplektē no:
· 14.1. karavīriem Militārā dienesta likumā noteiktajā kārtībā;
· 14.2. civilajiem darbiniekiem Augstskolu likumā noteiktajā kārtībā.
· 15. Akadēmiskā personāla amatos akadēmijā ieceļ vai ievēlē personas, kuras atbilst Augstskolu likumā noteiktajām prasībām vai šādām prasībām:
· 15.1. profesora amatā var iecelt karavīru vai ievēlēt no aktīvā dienesta atvaļinātu karavīru, kuram ir doktora grāds un ne mazāk kā 15 gadu militārā dienesta pieredze virsnieku amatos;
· 15.2. asociētā profesora amatā var iecelt karavīru vai ievēlēt no aktīvā dienesta atvaļinātu karavīru, kuram ir vismaz maģistra grāds un ne mazāk kā 12 gadu militārā dienesta pieredze virsnieku amatos;
· 15.3. docenta amatā var iecelt karavīru vai ievēlēt no aktīvā dienesta atvaļinātu karavīru, kuram ir vismaz bakalaura grāds vai otrā līmeņa profesionālā augstākā izglītība, kā arī ne mazāk kā 10 gadu militārā dienesta pieredze virsnieku amatos;
· 15.4. lektora amatā var iecelt karavīru vai ievēlēt no aktīvā dienesta atvaļinātu karavīru, kuram ir augstākā izglītība un ne mazāk kā septiņu gadu militārā dienesta pieredze;
· 15.5. asistenta amatā var iecelt karavīru vai ievēlēt no aktīvā dienesta atvaļinātu karavīru, kuram ir augstākā izglītība un ne mazāk kā piecu gadu militārā dienesta pieredze.
· 16. Nacionālo bruņoto spēku komandieris var norīkot profesionālā dienesta karavīru vai zemessargu, kuram ir atbilstoša militārā vai profesionālā kompetence, atsevišķa studiju kursa vai moduļa docēšanai akadēmijā, neievērojot šo noteikumu 15.punktā noteiktās prasības.
· 17. Darbiniekiem, kuri ievēlēti akadēmiskā personāla amatos akadēmijā, darba slodzei atbilstošo atalgojumu nosaka Nacionālo bruņoto spēku komandieris, ievērojot šādus ierobežojumus:
· 17.1. profesoram vai vadošajam pētniekam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 13. mēnešalgu grupai ministrijas padotības iestādēs noteikto mēnešalgu;
· 17.2. asociētajam profesoram darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 12. mēnešalgu grupai noteikto mēnešalgu;
· 17.3. docentam vai pētniekam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 11. mēnešalgu grupai noteikto mēnešalgu;
· 17.4. lektoram vai asistentam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 10. mēnešalgu grupai noteikto mēnešalgu;
· 17.5. piemaksas, prēmijas un naudas balvas nosaka atbilstoši Valsts un pašvaldību institūciju amatpersonu un darbinieku atlīdzības likumā noteiktajiem nosacījumiem.
· 18. Akadēmijas studējošo pašpārvaldei – Krīvu padomei – nav Augstskolu likuma 54. panta otrajā daļā noteikto veto tiesību.
· 19. Akadēmijas studējošo pašpārvaldi finansē no valsts aizsardzībai piešķirtajiem valsts budžeta līdzekļiem atbilstoši akadēmijas plānotajām aktivitātēm.
· 20. Augstskolu likuma 55. panta ceturtajā daļā noteikto ekspertīzi akadēmijas studiju programmām veic Nacionālie bruņotie spēku, izvērtējot programmu atbilstību valsts aizsardzības vajadzībām.
· 21. Akadēmijas izdotos administratīvos aktus vai faktisko rīcību var apstrīdēt Aizsardzības ministrijā saskaņā ar normatīvajos aktos noteikto kārtību un pārsūdzēt tiesā Administratīvā procesa likumā noteiktajā kārtībā.
· 22. Akadēmijas finanšu līdzekļus veido valsts aizsardzībai piešķirtie valsts budžeta, ieņēmumi no sniegtajiem maksas pakalpojumiem, ziedojumi un dāvinājumi, kā arī ārvalstu finanšu palīdzība. Šos finanšu līdzekļus administrē Nacionālo bruņoto spēku Mācību vadības pavēlniecība.
· 23. Atzīt par spēku zaudējušiem Ministru kabineta 2014. gada 16. decembra noteikumus Nr. 774 "Latvijas Nacionālās aizsardzības akadēmijas darbības noteikumi" (Latvijas Vēstnesis, 2014, 256.2. nr.). 

